สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 9 ม.ค. 61
9 ม.ค. 2561

ดัชนีดาวโจนส์ตลาดหุ้นนิวยอร์กปิดขยับลงเมื่อคืนนี้ (8 ม.ค.) เนื่องจากนักลงทุนเทขายทำกำไรหลังจากดาวโจนส์พุ่งขึ้นติดต่อกัน 4 วันทำการ อย่างไรก็ตาม ดัชนี Nasdaq และ S&amp;P500 ยังคงเดินหน้าทำนิวไฮ โดยได้แรงหนุนจากหุ้นกลุ่มพลังงานและกลุ่มอุตสาหกรรม ขณะที่นักลงทุนจับตาผลประกอบการของธนาคารรายใหญ่ในสัปดาห์นี้ ซึ่งรวมถึงเจพีมอร์แกน เชส แอนด์ โค และเวลส์ ฟาร์โก
ดัชนีเฉลี่ยอุตสาหกรรมดาวโจนส์ปิดที่ 25,283.00 จุด ลดลง 12.87 จุด หรือ -0.05% ดัชนี Nasdaq ปิดที่ 7,157.39 จุด เพิ่มขึ้น 20.83 จุด หรือ +0.29% และดัชนี S&amp;P500 ปิดที่ 2,747.71 จุด เพิ่มขึ้น 4.56 จุด หรือ +0.17%
 
ตลาดหุ้นยุโรปปิดบวกเมื่อคืนนี้ (8 ม.ค.) หลังจากคณะกรรมาธิการยุโรป (EC) เปิดเผยว่า ดัชนีความเชื่อมั่นทางเศรษฐกิจ (ESI) พุ่งขึ้นแตะระดับสูงสุดในรอบ 17 ปีในเดือนธ.ค. อย่างไรก็ตาม การร่วงลงของหุ้นกลุ่มค้าปลีกและกลุ่มธุรกิจสร้างบ้าน ได้ฉุดตลาดหุ้นลอนดอนปิดในแดนลบ
ดัชนี Stoxx Europe 600 ปรับตัวขึ้น 0.3% ปิดที่ 398.41 จุด
ดัชนี DAX ตลาดหุ้นเยอรมันปิดที่ 13,367.78 จุด เพิ่มขึ้น 48.14 จุด หรือ +0.36% ดัชนี CAC-40 ตลาดหุ้นฝรั่งเศสปิดที่ 5,487.42 จุด เพิ่มขึ้น 16.67 จุด หรือ +0.30% ดัชนี FTSE 100 ตลาดหุ้นลอนดอนปิดที่ 7,696.51 จุด ลดลง 27.71 จุด หรือ -0.36%
 
ตลาดหุ้นลอนดอนปิดในแดนลบเมื่อคืนนี้ (8 ม.ค.) ด้วยแรงกดดันจากหุ้นกลุ่มสร้างบ้านและกลุ่มค้าปลีกที่ปรับตัวลงกันถ้วนหน้า
ดัชนี FTSE 100 ลดลง 27.71 จุด หรือ -0.36% ปิดที่ 7,696.51 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้นเมื่อคืนนี้ (8 ม.ค.) โดยได้ปัจจัยหนุนจากรายงานที่ว่า  แท่นขุดเจาะน้ำมันของสหรัฐมีจำนวนลดลงในสัปดาห์ที่แล้ว ขณะที่นักลงทุนจับตารายงานสต็อกน้ำมันดิบประจำสัปดาห์ ซึ่งสำนักงานสารสนเทศด้านพลังงานสหรัฐ (EIA) จะเปิดเผยข้อมูลดังกล่าวในวันพรุ่งนี้
สัญญาน้ำมันดิบ WTI ส่งมอบเดือนก.พ. เพิ่มขึ้น 29 เซนต์ หรือ 0.5% ปิดที่ 61.73 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 16 เซนต์ หรือ 0.2% ปิดที่ 67.78 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (8 ม.ค.) โดยได้รับปัจจัยกดดันจากการแข็งค่าของสกุลเงินดอลลาร์ หลังจากเจ้าหน้าที่ของธนาคารกลางสหรัฐ (เฟด) ซึ่งรวมถึงนายจอห์น วิลเลียมส์ ประธานเฟด สาขาซานฟรานซิสโก ได้ออกมาสนับสนุนให้เฟดปรับขึ้นอัตราดอกเบี้ย 3 ครั้งในปีนี้
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 1.90 ดอลลาร์ หรือ 0.1% ปิดที่ระดับ 1,320.40 ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 14 เซนต์ หรือ 0.8% ปิดที่ 17.144 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 1.2 ดอลลาร์ หรือ 0.12% ปิดที่ 976.4 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 13.70 ดอลลาร์ หรือ 1.3% ปิดที่ 1,095.90 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (8 ม.ค.) หลังเจ้าหน้าที่ธนาคารกลางสหรัฐ (เฟด) หลายคนออกมาเสนอแนะให้เฟดพิจารณาปรับขึ้นอัตราดอกเบี้ยอย่างน้อย 3 ครั้งในปี 2561
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1965 ดอลลาร์ จากระดับ 1.2050 ดอลลาร์ ในขณะที่ปอนด์อ่อนค่าลงแตะ 1.3565 ดอลลาร์ จากระดับ 1.3571 ดอลลาร์ และดอลลาร์ออสเตรเลียอ่อนค่าลง ที่ระดับ 0.7841 ดอลลาร์ จากระดับ 0.7868 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 113.08 เยน จากระดับ 113.14 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9775 ฟรังก์สวิส จากระดับ 0.9755 ฟรังก์สวิส